Гуп нэхъыщхьэм къыхэнэну пIэрэ?
Къэбэрдей-Балъкъэрым футболымкIэ 2018 — 2019 гъэхэм щыIа щIымахуэ зэхьэзэхуэм епщыкIущанэ, епщыкIуплIанэ увыпIэхэр щызыубыда «Бабугент»-мрэ КъБКъМУ-мрэ гуп нэхъыщхьэм къыхэнэн папщIэ зэIущIэ щхьэхуэхэр иджыблагъэ ирагъэкIуэкIыжын хуей хъуащ.
Налшык дэт курыт еджапIэ №31-м и IэрыщI топджэгу губгъуэм щызэпэщIэуващ КъБР-м футболымкIэ иджыблагъэ иуха щIымахуэ зэхьэзэхуэм и гуп нэхъыщхьэм епщыкIущанэ, епщыкIуплIанэ увыпIэхэр щызыубыдахэмрэ япэ дивизионым ещанэ, еплIанэ щыхъуахэмрэ. Абыхэм щытекIуэр къыкIэлъыкIуэ зэпеуэм чемпионатым щыхэтынут.
ЗэпэщIэтыныгъэхэр хуабжьу гуащIэ хъуащ. Апхуэдэу щыт пэтми, гуп нэхъыщхьэм щыщхэр зэрынэхъ лъэщыр аргуэру наIуэ ящIыфащ. Къапщтэмэ, «Бабугент»-р 2:0-у ефIэкIащ Старэ Шэрэдж къуажэм къикIахэм. Нэхъ гугъу ехьащ Къэбэрдей-Балъкъэр къэрал мэкъумэш университетым и студентхэр. Джэгум хухаха зэманым ахэр «Нартан»-м пэлъэщакъым икIи зэIущIэр зэрытемыгъэкIуауэ, 1:1-уэ, иухати, пенальти еуэн хуей хъуащ, нэхъ лъэщыр зэхагъэ- кIын папщIэ. Абдежым КъБКъМУ-м и командэр 4:3-уэ щытекIуащ.
Аращи, «Бабугент»-мрэ «КъБКъМУ»-мрэ Къэбэрдей- Балъкъэрым футболымкIэ 2019 — 2020 гъэхэм екIуэкIыну щIымахуэ зэхьэзэхуэм и гуп нэхъыщхьэм къыхэнащ. Зэпеуэм щыщIидзэнур дыгъэгъазэ (декабарь) мазэращ.
Фигу къэдгъэкIыжынщи, гуп нэхъыщхьэр нэхъапэIуэкIэ ябгынащ 2018 — 2019 гъэхэм щыIа зэпеуэм иужь дыдэ увыпIитIыр щызыубыда Шэджэм и «Альянс»-мрэ «Спартак-Налшыкым» и ныбжьыщIэ командэмрэ. Абыхэм я пIэкIэ къыхагъэхьащ япэ дивизионым пашэныгъэр къы-щызыхьахэу «Тэрчымрэ» «Ислъэмеймрэ».
Хьэтау Ислъам.
